Biex twettaq azzjoni ewlenija mill-Istrateġija tal-UE dwar il-Prodotti Terapewtiċi kontra l-COVID-19, illum il-Kummissjoni qed tistabbilixxi portafoll ta' għaxar prodotti terapewtiċi potenzjali kontra l-COVID-19. Il-lista stabbilita hija bbażata fuq parir xjentifiku indipendenti, u tiffoka fuq trattamenti kandidati kontra l-COVID li aktarx se jiġu awtorizzati u li għalhekk aktarx daqt se jkunu disponibbli fis-suq Ewropew. Jekk l-Aġenzija Ewropea għall-Mediċini tikkonferma li dawn il-prodotti huma sikuri u effettivi, dawn il-prodotti terapewtiċi se jipprovdu trattament lill-pazjenti madwar l-UE mingħajr dewmien. Il-vaċċinazzjoni kontra l-COVID-19 tipprovdi l-aqwa protezzjoni preventiva kontra l-infezzjoni, il-marda severa, it-telf tal-ħajja u l-konsegwenzi fit-tul tal-marda. Filwaqt li l-vaċċinazzjoni tipprovdi l-aqwa mod biex tintemm il-pandemija u nerġgħu lura għall-ħajja normali, b'mod paralleli qed niżguraw li l-persuni infettati jkollhom disponibbli prodotti terapewtiċi kontra l-COVID-19. Fi kliem il-Viċi President għall-Promozzjoni tal-Istil ta' Ħajja Ewropew Tagħna, Margaritis Schinas: “Filwaqt li nibqgħu nissieltu kontra l-COVID-19, hu importanti li nipproteġu lilna nfusna mhux bil-vaċċin biss. Permezz tal-għaxar prodotti terapewtiċi kontra l-COVID-19 se niżguraw li ċ-ċittadini jingħataw l-aktar trattamenti promettenti kontra l-virus.” Il-Kummissarju għas-Saħħa u s-Sikurezza Alimentari, Stella Kyriakides, qalet: “Il-vaċċinazzjoni hija l-unika mezz kif nevitaw li l-pazjenti tal-COVID-19 ikollhom jidħlu l-isptar, jew saħansitra li jmutu, u hija wkoll l-unika triq biex noħorġu mill-pandemija. Iżda fil-frattemp, il-pazjenti tal-COVID-19 jeħtieġu trattamenti sikuri u effettivi biex jissieltu l-infezzjoni, itejbu l-prospett tagħhom ta' rkupru malajr, inaqqsu ċ-ċans li jispiċċaw l-isptar u fuq kollox biex inaqqsu r-riskju li jitilfu ħajjithom. Diġà ffirmajna erba' kuntratti tal-akkwist konġunt għal trattamenti differenti tal-COVID-19 u issa beħsiebna ninnegozjaw iżjed. L-għan tagħna hu li fil-ġimgħat li ġejjin nawtorizzaw mill-inqas tliet prodotti terapewtiċi u possibbilment tnejn oħra sal-aħħar tas-sena, u mbagħad ngħinu lill-Istati Membri jiksbu aċċess għalihom malajr.” L-Istrateġija tal-UE dwar il-Prodotti Terapewtiċi kontra l-COVID-19 hija element integrali tal-ħidma biex nibnu Unjoni Ewropea tas-Saħħa, u din issawret fuq il-mudell li rnexxa tal-Istrateġija tal-UE dwar il-Vaċċini. Grupp ta' esperti xjentifiċi indipendenti eżamina 82 prodott terapewtiku kandidat fl-aħħar stadju tal-iżvilupp kliniku u identifika għaxar kandidati bħala l-aktar promettenti għall-portafoll tat-trattamenti tal-UE kontra l-COVID-19, filwaqt li qies il-ħtieġa ta' tipi differenti ta' prodotti għal popolazzjonijiet differenti ta' pazjenti, u fi stadji differenti u skont severitajiet differenti tal-marda. Il-lista tal-għaxra hija maqsuma fi tliet kategoriji ta' trattamenti u se tibqa' tevolvi hekk kif toħroġ evidenza xjentifika ġdida: Il-passi li jmiss Sitta mill-prodotti terapewtiċi magħżula diġà qed jiġu rieżaminati kontinwament jew applikaw mal-Aġenzija Ewropea għall-Mediċini għal awtorizzazzjoni għall-kummerċjalizzazzjoni. Dawn jaf se jiksbu l-awtorizzazzjoni fiż-żmien li ġej, diment li d-data finali turi l-kwalità, is-sikurezza u l-effikaċja tagħhom. L-għażla tal-10 kandidati hija indipendenti mill-Aġenzija Ewropea għall-Mediċini u ma tiħux post il-valutazzjoni xjentifika tal-Aġenzija jew l-awtorizzazzjoni tal-mediċini mill-Kummissjoni Ewropea. Il-prodott magħżul jaf ma jiġix awtorizzat jekk l-evidenza xjentifika disponibbli ma tissodisfax ir-rekwiżiti regolatorji. L-erba' kandidati l-oħra fuq il-lista lkoll kisbu l-parir xjentifiku tal-EMA, u ladarba tinġabar biżżejjed data klinika jkunu jistgħu jibdew rieżamijiet kontinwi ulterjuri Kif ħabbret l-Istrateġija tal-UE dwar il-Prodotti Terapewtiċi, dawn il-prodotti terapewtiċi se jkollhom l-appoġġ ta' booster tal-innovazzjoni fi stadji aktar bikrin tal-iżvilupp. L-Awtorità għat-Tħejjija u għar-Rispons f'Każ ta' Emerġenza tas-Saħħa (HERA) se twaqqaf pjattaforma interattiva ta' mmappjar għal terapiji promettenti. Tnediet sejħa għall-offerti għad-disinjar tal-pjattaforma. F'Novembru se jiġi organizzat avveniment pan-Ewropew ta' tqabbil għall-produzzjoni industrijali terapewtika biex tgħin jitħaffef l-iżvilupp ta' mediċini ġodda u bi skop ġdid għat-terapiji kontra l-COVID-19, u biex timmobilizza l-kapaċità tal-manifattura farmaċewtika tal-UE. Kuntest L-Istrateġija tal-UE dwar il-Prodotti Terapewtiċi kontra l-COVID-19 tikkumplimenta l-Istrateġija tal-UE dwar it-Tilqim, li tibqa' l-għodda primarja tal-UE biex tingħeleb il-pandemija u jonqsu t-trażmissjoni tal-każijiet, kif ukoll l-għadd ta' persuni rikoverati fl-isptar u ta' mwiet ikkawżati mill-marda. L-Istrateġija tal-UE dwar il-Prodotti Terapewtiċi għandha l-għan li tibni portafoll wiesa' ta' prodotti terapewtiċi kontra l-COVID-19 bil-mira li jkun hawn ħames prodotti terapewtiċi ġodda disponibbli sa tmiem is-sena. Dan ikopri ċ-ċiklu kollu tal-ħajja tal-mediċini mir-riċerka, l-iżvilupp, l-għażla tal-kandidati promettenti, l-approvazzjoni regolatorja malajr tagħhom, il-manifattura u l-introduzzjoni sal-użu finali. L-ewwel lista tal-ħames prodotti terapewtiċi promettenti ġiet ippubblikata f'Ġunju 2021. L-Istrateġija tifforma parti minn Unjoni Ewropea tas-Saħħa b'saħħitha li tħaddem approċċ koordinat tal-UE biex tipproteġi aħjar is-saħħa taċ-ċittadini tagħna, u tattrezza lill-UE u lill-Istati Membri tagħha biex jipprevjenu u jindirizzaw aħjar il-pandemiji futuri, u ttejjeb ir-reżiljenza tas-sistemi tas-saħħa tal-Ewropa. Aktar informazzjoni Mistoqsijiet u Tweġibiet: lista tal-aktar għaxar prodotti terapewtiċi promettenti Rapport tas-sottogrupp dwar il-prodotti terapewtiċi kontra l-Covid-19: portafoll terapewtiku tal-COVID-19 – lista tal-aktar għaxar kandidati promettenti Ir-rispons tal-Kummissjoni Ewropea għall-coronavirus: il-prodotti terapewtiċi L-Aġenzija Ewropea għall-Mediċini – il-prodotti terapewtiċi kontra l-COVID-19 Studju: Feasibility study, Design and Prototype Development for a Mapping Platform on COVID-19 Therapeutics in the EU